ጠ/ሚ ኃይለማርያም ኢትዮጵያ የሶማሊያን ሠላምና ደህንነት ለማረጋገጥ ድጋፏን አጠናክራ እንደምትቀጥል ገለጹ
ኢትዮጵያ የሶማሊያ ሠላምና ደህንነት ዘላቂነት እንዲኖረው የምታደርገውን ድጋፍ አጠናክራ እንደምትቀጥል ጠቅላይ ሚኒስትር ኃይለማርያም ደሳለኝ ገልፀዋል።ጠቅላይ ሚኒስትሩ በሶማሊያው ጠቅላይ ሚኒስትር ሐሰን ዓሊ ካይሬ የተመራውን የልዑካን ቡድን ዛሬ በጽህፈት ቤታቸው ተቀብለው አነጋግረዋል።ውይይቱን የተከታተሉት የጠቅላይ ሚኒስትሩ ልዩ ረዳት ሚኒስትር ዲኤታ እውነቱ ብላታ እንዳሉት፤ ጠቅላይ ሚኒስትር ሃይለማርያም ሁለቱ ሀገራት ሊተባበሩ በሚችሉበት ጉዳይ ላይ ከልዑኩ ጋር መክረዋል።በተለይም ሶማሊያን ከአልሸባብ የሽብር ጥቃት ነፃ ለማድረግና የፖለቲካ ተቋማቷን በማጠናከር ህብረተሰቡን ተጠቃሚ ለማድረግ መሥራት እንደሚገባ መወያየታቸውን አቶ እውነቱ አስረድተዋል።ከዚህ ጎን ለጎንም በምጣኔ ሃብታዊ ልማት ጉዳዮች ያለውን አዎንታዊ እንቅስቃሴና የሕዝቡን ተጠቃሚነት በማረጋገጥ ረገድ እየተካሄዱ በሚገኙ ጥረቶች ዙሪያም ጠቃሚ ምክክር ማድረጋቸውን ገልጸዋል።በዚህ መሰረት በሶማሊያ በሁሉም መስክ የተገኙ አበረታች ውጤቶችን ለማስቀጠል ኢትዮጵያ አሁንም ከሶማሊያ ሕዝብና መንግሥት ጎን እንደምትቆም ጠቅላይ ሚኒስትር ኃይለማርያም መናገራቸውን አስረድተዋል።የሶማሊያው ጠቅላይ ሚኒስትር ሐሰን ዓሊ ካይሬ በበኩላቸው፤ ሀገራቸው የኢትዮጵያን የጥቃቅንና አነስተኛ እና መካከለኛ ኢንዱስትሪ ዘርፍ ልምድ ለመቀመር ፍላጎት እንዳላት አመልክተዋል።በየብስ ትራንስፖርት፣ በኤሌክትሪክ፣ በወደብ የጋራ ተጠቃሚነት እና ድርቅን በጋራ መከላከል በሚቻልባቸው ሁኔታዎች ላይ ምክክር መደረጉንም አቶ እውነቱ ጠቁመዋል።ኢትዮጵያ የሶማሊያን ሠላምና ደህንነት ለማረጋገጥ በአፍሪካ ህብረት የሶማሊያ የሠላም አስከባሪ ሠራዊት (አሚሶም)ን ከመደገፍ ባለፈ በራሷ ጭምር ጥረት እያደረገች ትገኛለች።በቅርቡም በሀገሪቱ በተካሄደው ምርጫ የተቋቋመው የሽግግር መንግሥት በሚያከናውናቸው ተግባራት ሁሉ ኢትዮጵያ እየደገፈች መሆኗ ይታወቃል(ኢዜአ) ። 